

**ข้อบังคับมหาวิทยาลัยธรรมศาสตร์**

**ว่าด้วยการศึกษาแบบตลาดวิชา พ.ศ. ๒๕๖๒**

 **.......……………......……………………..**

โดยที่เป็นการสมควรให้มีการศึกษาแบบตลาดวิชา เพื่อความเสมอภาคในโอกาสทางการศึกษา

อาศัยอำนาจตามความในมาตรา ๒๓ (๒) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ สภามหาวิทยาลัย ได้มีมติในการประชุม ครั้งที่ ๑๒/๒๕๖๑ เมื่อวันที่ ๒๔ ธันวาคม
๒๕๖๑ เห็นชอบให้ออกข้อบังคับไว้ดังต่อไปนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการศึกษาแบบตลาดวิชา พ.ศ. ๒๕๖๒”

**ข้อ ๒** ข้อบังคับฉบับนี้ให้ใช้บังคับถัดจากวันประกาศเป็นต้นไป

**ข้อ ๓** การศึกษาแบบตลาดวิชาเป็นการศึกษาที่เปิดโอกาสให้บุคคลทั่วไปเข้าเรียนในรายวิชาของหลักสูตรการศึกษาหรือในหลักสูตรฝึกอบรมของมหาวิทยาลัย

ส่วนงานอาจจัดการศึกษาแบบตลาดวิชาได้สามรูปแบบ ดังนี้

(๑) แบบชั้นเรียน

(๒) แบบออนไลน์

(๓) แบบผสมระหว่างชั้นเรียนและออนไลน์

**ข้อ ๔** ให้ส่วนงานกำหนดรายวิชาของหลักสูตรการศึกษาหรือหลักสูตรฝึกอบรม รูปแบบ
การเรียน คุณสมบัติและจำนวนผู้เรียน และอัตราค่าธรรมเนียมการศึกษา ในการศึกษาแบบตลาดวิชา ของส่วนงาน และแจ้งสำนักงานทะเบียนนักศึกษาเพื่อประกาศกำหนดการลงทะเบียนรายวิชาของหลักสูตรหรือหลักสูตรฝึกอบรม และอัตราค่าธรรมเนียมการศึกษาแบบตลาดวิชา

การกำหนดคุณสมบัติและจำนวนผู้เข้าศึกษาตามวรรคหนึ่ง ให้ส่วนงานพิจารณาจากประโยชน์ที่ผู้เรียนจะได้รับเป็นสำคัญ และหากมีความจำเป็นต้องกำหนดพื้นความรู้ของการเรียนในรายวิชาใดให้ระบุไว้ ในรายละเอียดของรายวิชานั้นเพื่อให้ผู้ประสงค์จะเข้าเรียนทราบและประเมินตนเอง

**ข้อ ๕** การเข้าศึกษาแบบตลาดวิชาให้ดำเนินการ ดังต่อไปนี้

(๑) ผู้ประสงค์จะเข้าเรียนต้องสมัครและขึ้นทะเบียนเป็นนักศึกษาแบบตลาดวิชาในระบบ ของมหาวิทยาลัย

(๒) นักศึกษาแบบตลาดวิชาต้องลงทะเบียนเรียนในรายวิชาหรือหลักสูตรฝึกอบรม ตามประกาศของสำนักงานทะเบียนนักศึกษา พร้อมชำระค่าธรรมเนียมในอัตราตามประกาศมหาวิทยาลัย

การลงทะเบียนเรียนในแต่ละภาคการศึกษาให้นักศึกษาแบบตลาดวิชาลงทะเบียนเรียนได้ โดยไม่จำกัดรายวิชาหรือหลักสูตรฝึกอบรม แต่ต้องไม่มีเวลาเรียนหรือการทำกิจกรรมของรายวิชาหรือหลักสูตรฝึกอบรมทับซ้อนกัน

**ข้อ ๖** วิธีการวัดและประเมินผลการศึกษาในรายวิชาของหลักสูตรการศึกษาให้เป็นไปหลักเกณฑ์ ดังต่อไปนี้

(๑) การวัดผลการศึกษาให้เป็นไปตามมที่ผู้สอนกำหนดและการบันทึกผลการศึกษา ให้เป็นไปตามข้อบังคับมหาวิทยาลัยธรรมศาสตร์ว่าด้วยการศึกษาระดับปริญญาตรี หรือ ข้อบังคับมหาวิทยาลัยธรรมศาสตร์ว่าด้วยการศึกษาระดับบัณฑิตศึกษา

(๒) นักศึกษาแบบตลาดวิชาต้องมีเวลาเรียนไม่น้อยกว่าร้อยละ ๗๐ ของเวลาทั้งหมดเรียน ในแต่รายวิชานั้น

วิธีการวัดและประเมินผลการศึกษาในรายวิชาของหลักสูตรฝึกอบรมให้เป็นไปตามข้อกำหนดของส่วนงานผู้จัดการอบรม

**ข้อ ๗** นักศึกษาแบบตลาดวิชาที่ผ่านการวัดผลและประเมินผลการศึกษาแล้วจะได้รับ
ใบแสดงผลการเรียนหรือประกาศนียบัตร

**ข้อ ๘** นักศึกษาแบบตลาดวิชาที่ผ่านการวัดผลและประเมินผลการศึกษา อาจขอเทียบโอนรายวิชาหรือหน่วยกิตจากการศึกษาแบบตลาดวิชา เข้าสู่การศึกษาในหลักสูตรเพื่อรับปริญญา อนุปริญญา หรือ ประกาศนียบัตร ตามหลักเกณฑ์ ดังต่อไปนี้

(๑) ผู้ขอเทียบโอนผลการศึกษาต้องมีคุณสมบัติครบถ้วนตามข้อกำหนดของหลักสูตร และสอบผ่านการคัดเลือกเข้าศึกษาในหลักสูตรที่จะขอเทียบโอนผลการศึกษา

(๒) รายวิชาที่จะขอเทียบโอนผลการศึกษาต้องได้ค่าระดับ S หรือระดับไม่ต่ำกว่า C หรือเทียบเท่า สำหรับการเรียนตามหลักสูตรระดับปริญญาตรี หรือ ระดับไม่ต่ำกว่า B หรือเทียบเท่า สำหรับ การเรียนตามหลักสูตรระดับปริญญาเอก ปริญญาโท หรือประกาศนียบัตรบัณฑิต

(๓) ผลการศึกษาที่จะขอเทียบโอนต้องได้มาไม่เกินสิบปีนับแต่สิ้นภาคการศึกษา ที่ได้ลงทะเบียนแบบตลาดวิชาในรายวิชานั้นจนถึงวันที่สมัครเข้าศึกษาในหลักสูตรที่จะขอเทียบโอน ยกเว้นวิชาบังคับของหลักสูตรซึ่งไม่นับรวมวิชาบังคับเลือกและวิชาในหมวดวิชาศึกษาทั่วไป จะขอเทียบโอนได้ต้องเป็น ผลการศึกษาที่ได้มาไม่เกินแปดปี นับแต่สิ้นภาคการศึกษาที่ได้ลงทะเบียนแบบตลาดวิชาในรายวิชานั้น จนถึงวันที่สมัครเข้าศึกษาในหลักสูตรที่จะขอเทียบโอน

(๔) จำนวนหน่วยกิตที่เทียบโอนได้ต้องเป็นไปตามข้อบังคับมหาวิทยาลัยธรรมศาสตร์ว่าด้วยการศึกษาระดับปริญญาตรี หรือข้อบังคับมหาวิทยาลัยธรรมศาสตร์ว่าด้วยการศึกษาระดับบัณฑิตศึกษา

(๕) การขอเทียบโอนผลการศึกษาเพื่อขอรับอนุปริญญาทำได้เฉพาะหลักสูตรที่มีข้อกำหนด ให้อนุปริญญา

(๖) ส่วนงานอาจกำหนดหลักเกณฑ์หรือเงื่อนไขการขอเทียบโอนเพิ่มเติมจากที่กำหนดไว้ ในวรรคแรกก็ได้

ทั้งนี้ อำนาจการเทียบโอนให้เป็นไปตามดุลยพินิจของคณะกรรมการประจำหลักสูตรและคณะกรรมการประจำคณะ

**ข้อ ๙** นักศึกษาแบบตลาดวิชาอาจขอเทียบโอนความรู้หรือหน่วยกิตจากหลักสูตรฝึกอบรมเข้าสู่การศึกษาในหลักสูตรเพื่อรับปริญญา อนุปริญญา หรือประกาศนียบัตรได้ตามข้อบังคับมหาวิทยาลัยธรรมศาสตร์ว่าด้วยการศึกษาระดับปริญญาตรี หรือข้อบังคับมหาวิทยาลัยธรรมศาสตร์ว่าด้วยการศึกษาระดับบัณฑิตศึกษา

**ข้อ ๑๐** ให้นำข้อบังคับมหาวิทยาลัยธรรมศาสตร์ว่าด้วยวินัยนักศึกษามาบังคับใช้นักศึกษาแบบตลาดวิชาด้วยโดยอนุโลม

**ข้อ ๑๑** อัตราค่าธรรมเนียมการศึกษาแบบตลาดวิชาให้เป็นไปตามที่สภามหาวิทยาลัยกำหนดและอธิการบดีออกเป็นประกาศมหาวิทยาลัย

**ข้อ ๑๒** ให้อธิการบดีเป็นผู้รักษาการตามข้อบังคับนี้ และให้มีอำนาจออกประกาศ เพื่อกำหนดให้เป็นไปตามข้อบังคับนี้

 ประกาศ ณ วันที่ ๙ มกราคม พ.ศ. ๒๕๖๒

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย